b"\n_START_ARTICLE_\nAshanti (c\xc3\xa2nt\xc4\x83rea\xc8\x9b\xc4\x83)\n_START_SECTION_\nAnii copil\xc4\x83riei\n_START_PARAGRAPH_\nAshanti s-a n\xc4\x83scut pe data de 13 octombrie 1980, \xc3\xaen Glen Cove, New York. Ea a mo\xc8\x99tenit pasiunea pentru muzic\xc4\x83 de la mama sa, Tina Douglas, o profesoar\xc4\x83 de dans \xc8\x99i de la tat\xc4\x83l ei, Ken-Kaide Thomas Douglas, c\xc3\xa2nt\xc4\x83re\xc8\x9b. Unchiul ei, Laranzo Landford, a fost primar al Atlantic City, New Jersey. Mama sa a numit-o pe artist\xc4\x83 \xe2\x80\x9eAshanti\xe2\x80\x9d, dup\xc4\x83 Imperiul Ashanti, din Ghana. \xc3\x8en aceast\xc4\x83 na\xc8\x9biune, femeile dispuneau de putere \xc8\x99i influen\xc8\x9b\xc4\x83, iar mama c\xc3\xa2nt\xc4\x83re\xc8\x9bei a dorit ca ea s\xc4\x83 urmeze acest model. Unul din bunicii ei, James, a fost un activist pentru drepturile civililor, asociat cu Martin Luther King Junior, \xc3\xaen jurul anului 1960. Dup\xc4\x83 c\xc3\xa2\xc8\x9biva ani, Ashanti a luat lec\xc8\x9bii de dans \xc8\x99i a \xc3\xaenceput s\xc4\x83 fac\xc4\x83 parte din corul bisericii. Ashanti a mers ulterior la \xc8\x99coala Bernice Johnson Cultural Arts Center, unde a \xc3\xaenv\xc4\x83\xc8\x9bat diferite stiluri de dans, cum ar fi: \xe2\x80\x9ehip-hop\xe2\x80\x9d, \xe2\x80\x9etap\xe2\x80\x9d, \xe2\x80\x9ebalet\xe2\x80\x9d sau \xe2\x80\x9ejazz\xe2\x80\x9d. \xc3\x8en anul 1994 ea a oferit o interpretare al\xc4\x83turi de Judith Jamison (Alvin Ailey Dance Company) \xc3\xaen cadrul Caribbean Awards. De asemenea, Douglas a fost prezent\xc4\x83 \xc3\xaen filmul Polly, produs de Walt Disney, al\xc4\x83turi de Keshia Knight Pulliam \xc8\x99i Phylicia Rashad._NEWLINE_La v\xc3\xa2rsta de \xc8\x99ase ani, Ashanti a c\xc3\xa2ntat \xc3\xaentr-un cor de muzic\xc4\x83 gospel, dar abilitatea sa vocal\xc4\x83 a fost descoperit\xc4\x83 abia la v\xc3\xa2rsta de doisprezece ani, c\xc3\xa2nd mama sa a surprins-o \xc3\xaen timp ce c\xc3\xa2nta melodia \xe2\x80\x9eReminisce\xe2\x80\x9d, ce apar\xc8\x9bine interpretei Mary J. Blige. La vremea aceea, mama sa a \xc3\xaenceput s\xc4\x83 trimit\xc4\x83 mai multor case de discuri \xc3\xaenregistr\xc4\x83ri demonstrative ale fiicei sale, \xc3\xaen speran\xc8\x9ba de a fi promovat\xc4\x83. \xc3\x8entruc\xc3\xa2t veniturile familiei nu puteau sus\xc8\x9bine din punct de vedere financiar efortul de a o duce pe interpret\xc4\x83 \xc3\xaentr-un studio de \xc3\xaenregistr\xc4\x83ri, \xc3\xaen momentul \xc3\xaen care reprezentan\xc8\x9bii casei de discuri au venit s\xc4\x83 evalueze poten\xc8\x9bialul artistei, aceasta a fost nevoit\xc4\x83 s\xc4\x83 interpreteze \xc3\xaen fa\xc8\x9ba acestora._NEWLINE_Odat\xc4\x83 cu \xc3\xaenceperea liceului, Douglas a \xc3\xaenceput s\xc4\x83 scrie texte pentru c\xc3\xa2ntece. \xc3\x8en \xc3\xaencercarea sa de a deveni cunoscut\xc4\x83, artista a urcat pe scena unor festivaluri muzicale precum Soul Cafe, China Club, Madison Square Garden, Caroline's Comedy Club \xc8\x99i Greek Fest 2000. \xc3\x8en cadrul primei sale interpret\xc4\x83ri de mare importan\xc8\x9b\xc4\x83, Ashanti a interpretat piesa Yolandei Adams, \xe2\x80\x9eMore Than a Melody\xe2\x80\x9d.\n_START_SECTION_\n1994 - 2002: \xc3\x8enceputuri \xc8\x99i cunoa\xc8\x99terea faimei\n_START_PARAGRAPH_\nLa v\xc3\xa2rsta de paisprezece ani, Ashanti a fost descoperit\xc4\x83 de casa de discuri de\xc8\x9binut\xc4\x83 de interpretul P. Diddy, Bad Boy Records. Ini\xc8\x9bial, artista a vizitat casa de discuri \xc8\x99i a c\xc3\xa2ntat o melodie ce apar\xc8\x9binea lui Mary J. Blige \xc3\xaen fa\xc8\x9ba lui P. Diddy \xc8\x99i Biggie Smalls. Dup\xc4\x83 ce a fost impresionat de abilit\xc4\x83\xc8\x9bile ei vocale, P. Diddy i-a oferit o sticlu\xc8\x9b\xc4\x83, sus\xc8\x9bin\xc3\xa2nd faptul c\xc4\x83 \xc3\xaen\xc4\x83untru se afl\xc4\x83 noul parfum al s\xc4\x83u. Dup\xc4\x83 ce l-a testat, Douglas a spus \xe2\x80\x9ePfoai, ce ur\xc3\xa2t miroase. \xc3\x8el ur\xc4\x83sc!\xe2\x80\x9d. \xc3\x8en acel moment, interpretul de muzic\xc4\x83 hip-hop s-a amuzat \xc8\x99i i-a dezv\xc4\x83luit faptul c\xc4\x83 era doar o prob\xc4\x83 pentru a-i testa caracterul. \xc3\x8en cele din urm\xc4\x83, artista nu a \xc3\xaencheiat un contract de promovare cu P. Diddy, \xc3\xaentruc\xc3\xa2t condi\xc8\x9biile impuse nu erau suficient de avantajoase pentru ea, deoarece casa de discuri dorea s\xc4\x83 o transforme pe Douglas \xc3\xaentr-o interpret\xc4\x83 de muzic\xc4\x83 pop._NEWLINE_Ashanti s-a implicat \xc8\x99i \xc3\xaen activit\xc4\x83\xc8\x9bi extra\xc8\x99colare, fiind o student\xc4\x83 de onoare ce f\xc4\x83cea parte din clubul de limb\xc4\x83 englez\xc4\x83, unde a \xc8\x99i \xc3\xaenceput s\xc4\x83 scrie poezii. S-a al\xc4\x83turat \xc8\x99i unui club de dramaturgie, interpret\xc3\xa2nd o serie de roluri \xc3\xaen diverse piese de teatru. Douglas a fost pasionat\xc4\x83 \xc8\x99i de atletism, baseball, fotbal \xc8\x99i badminton. Datorit\xc4\x83 abilit\xc4\x83\xc8\x9bilor sale sportive, Ashanti a primit o burs\xc4\x83 din partea universit\xc4\x83\xc8\x9bii Princeton & Hampton University. Cu toate acestea, interpreta a hot\xc4\x83r\xc3\xa2t s\xc4\x83 \xc3\xae\xc8\x99i \xc3\xaendrepte aten\xc8\x9bia asupra unui nou contrat oferit de casa de discuri Epic Records \xc3\xaen anul 1998. \xc3\x8en cele din urm\xc4\x83, \xc3\xaens\xc4\x83, datorit\xc4\x83 schimb\xc4\x83rilor efectuate la conducerea companiei au transformat-o pe Ashanti \xc3\xaentr-un proiect cu o importan\xc8\x9b\xc4\x83 redus\xc4\x83. Ea a continuat s\xc4\x83 urce pe scenele unor localuri din New York \xc8\x99i a \xc3\xaenceput s\xc4\x83 discute cu persoane de la studioul Murder Inc., \xc3\xaen speran\xc8\x9ba de a ob\xc8\x9bine succesul dorit._NEWLINE_Ulterior, Ashanti a fost contactat\xc4\x83 de persoane angajate la casa de discuri Murder Inc. Irv Gotti, care a fost impresionat de abilit\xc4\x83\xc8\x9bile posedate de Douglas, a rugat-o s\xc4\x83 participe la compunerea unor c\xc3\xa2ntece pentru interpre\xc8\x9bii de muzic\xc4\x83 hip-hop ce aveau contract cu Murder Inc. Artista a devenit cunoscut\xc4\x83 publicului larg \xc3\xaen urma duetului cu artistul Ja Rule, pentru piesa \xe2\x80\x9eAlways on Time\xe2\x80\x9d. C\xc3\xa2ntecul a ob\xc8\x9binut locul 1 \xc3\xaen Billboard Hot 100 \xc8\x99i s-a pozi\xc8\x9bionat pe treapta a \xc8\x99asea a clasamentului din Regatul Unit. La scurt timp, Douglas a colaborat cu interpretul Fat Joe, al\xc4\x83turi de care a promovat piesa \xe2\x80\x9eWhat's Luv?\xe2\x80\x9d. \xc3\x8entruc\xc3\xa2t cele dou\xc4\x83 discuri single au fost lansate relativ simultan, Ashanti a devenit prima interpret\xc4\x83 ce a ocupat \xc3\xaen acela\xc8\x99i timp primele dou\xc4\x83 locuri din Billboard Hot 100, \xc3\xaentruc\xc3\xa2t cele ambele se aflau \xc3\xaen top 2 la momentul respectiv (\xe2\x80\x9eAlways on Time\xe2\x80\x9d ocupa locul 1, \xc3\xaen timp ce pe pozi\xc8\x9bia secund\xc4\x83 se afla \xe2\x80\x9eWhat's Luv?\xe2\x80\x9d).\n_START_SECTION_\n2004 - 2005: \xe2\x80\x9eConcrete Rose\xe2\x80\x9d \xc8\x99i declinul profesional\n_START_PARAGRAPH_\nDup\xc4\x83 o alt\xc4\x83 serie de colabor\xc4\x83ri, dintre care cea mai notabil\xc4\x83 o constituie \xe2\x80\x9eWonderful\xe2\x80\x9d (c\xc3\xa2ntecul interpretat al\xc4\x83turi de Ja Rule \xc8\x99i R. Kelly ce a ob\xc8\x9binut locul 1 \xc3\xaen Regatul Unit), Ashanti \xc8\x99i-a lansat \xc3\xaen decembrie 2004, al treilea album de studio, intitulat Concrete Rose. Numele albumului a fost extras din sintagma \xe2\x80\x9eTrandafirul ce a crescut din beton\xe2\x80\x9d (\xc3\xaen limba englez\xc4\x83: \xe2\x80\x9eThe Rose That Grew from Concrete\xe2\x80\x9d, pseudonimul interpretului de muzic\xc4\x83 rap Tupac Shakur. Albumul a debutat pe locul 7 \xc3\xaen Billboard 200, cu v\xc3\xa2nz\xc4\x83ri de doar 254.000 copii \xc3\xaenregistrate \xc3\xaen prima s\xc4\x83pt\xc4\x83m\xc3\xa2n\xc4\x83, ceea ce reprezint\xc4\x83 un declin da\xc8\x9b\xc4\x83 de celelalte albume, Ashanti \xc8\x99i Chapter II. Materialul s-a comercializat \xc3\xaen peste 870.000 de copii \xc3\xaen S.U.A, \xc3\xaen timp ce la nivel mondial, au fost achizi\xc8\x9bionate aproximativ dou\xc4\x83 milioane de discuri._NEWLINE_Primul single al albumului, \xe2\x80\x9eOnly U\xe2\x80\x9d, a atins doar pozi\xc8\x9bia cu num\xc4\x83rul 13 \xc3\xaen Billboard Hot 100, dar a primit discul de aur pentru v\xc3\xa2nz\xc4\x83ri de peste 500.000 de exemplare, at\xc3\xa2t \xc3\xaen format digital c\xc3\xa2t \xc8\x99i pe compact disc. Cu toate acestea, \xe2\x80\x9eOnly U\xe2\x80\x9d a devenit cel mai bine clasat single semnat Ashanti \xc3\xaen Regatul Unit, unde a atins pozi\xc8\x9bia cu num\xc4\x83rul 2. \xc3\x8entruc\xc3\xa2t cea mai mare parte a fanilor interpretei au solicitat lansarea c\xc3\xa2ntecului \xe2\x80\x9eDon't Leave Me Alone\xe2\x80\x9d sub titulatura de disc single, casa de discuri Def Jam a refuzat s\xc4\x83 suporte costurile necesare film\xc4\x83rii unui videoclip, din cauza problemelor legale \xc3\xaent\xc3\xa2mpinate de Irv Gotti. Prin urmare, fanii interpretei au f\xc4\x83cut public faptul c\xc4\x83 nu vor sus\xc8\x9bine cel de-al doilea single, astfel c\xc4\x83 balada \xe2\x80\x9eDon\xe2\x80\x99t Let Them\xe2\x80\x9d a devenit un e\xc8\x99ec comercial, reu\xc8\x99ind s\xc4\x83 intre \xc3\xaen top 40 doar \xc3\xaen Regatul Unit. _NEWLINE_Dup\xc4\x83 lansarea materialului, Ashanti a eliberat DVD-ul Ashanti: The Making of a Star, care a fost disponibil doar o scurt\xc4\x83 perioad\xc4\x83 de timp._NEWLINE_Dup\xc4\x83 e\xc8\x99ecul \xc3\xaenregistrat de Concrete Rose, Douglas a lansat Collectables by Ashanti, un album de compila\xc8\x9bie, ce include \xc8\x99ase remixuri ale pieselor lansate p\xc3\xa2n\xc4\x83 \xc3\xaen acel moment \xc8\x99i patru piese noi, inclusiv, \xe2\x80\x9eStill On It\xe2\x80\x9d, lansat pentru a promova albumul. Discul single s-a pozi\xc8\x9bionat pe locul 98 \xc3\xaen UK Singles Chart, devenind cea mai slab cotat\xc4\x83 pies\xc4\x83 a interpretei \xc3\xaen Regatul Unit. Collectables by Ashanti a devenit la r\xc3\xa2ndul s\xc4\x83u un e\xc8\x99ec, debut\xc3\xa2nd pe locul 59 \xc3\xaen Billboard 200 cu v\xc3\xa2nz\xc4\x83ri de aproximativ 35.000 de exemplare, dar i-a dat ocazia artistei s\xc4\x83 \xc3\xae\xc8\x99i \xc3\xaencheie contractul cu Def Jam Records.\n_START_SECTION_\n2007- 2009: E\xc8\x99ecul materialului \xe2\x80\x9eThe Declaration\xe2\x80\x9d\n_START_PARAGRAPH_\n\xc3\x8en anul 2007, Douglas a lansat dou\xc4\x83 c\xc3\xa2ntece pentru a-\xc8\x99i promova noul album, \xe2\x80\x9eSwitch\xe2\x80\x9d (realizat \xc3\xaen colaborare cu Nelly) \xc8\x99i \xe2\x80\x9eHey Baby (After the Club)\xe2\x80\x9d (\xc3\xaempreun\xc4\x83 cu Mario Winans). Primul a fost lansat \xc3\xaen luna iulie, iar cel de-al doilea \xc3\xaen octombrie, \xc3\xaens\xc4\x83 niciunul nu a intrat \xc3\xaen Billboard Hot 100, singura prezen\xc8\x9b\xc4\x83 \xc3\xaentr-un clasament american fiind cea \xc3\xaenregistrat\xc4\x83 de \xe2\x80\x9eHey Baby (After the Club)\xe2\x80\x9d (locul 87 \xc3\xaen Billboard Hot R&B/Hip-Hop Songs). Cele dou\xc4\x83 piese au fost declarate neoficiale, iar \xc3\xaen cele din urm\xc4\x83 a fost trimis\xc4\x83 spre promovare balada \xe2\x80\x9eThe Way That I Love You\xe2\x80\x9d. C\xc3\xa2ntecul s-a clasat printre primele 40 de melodii din Billboard Hot 100 \xc8\x99i locul 2 \xc3\xaen Billboard Hot R&B/Hip-Hop Songs._NEWLINE_Dup\xc4\x83 aproximativ trei ani de la lansarea ultimului material discografic, interpreta anun\xc8\x9ba faptul c\xc4\x83 va lansa un nou album de studio. Despre acest album, intitulat The Declaration, Ashanti a declarat faptul c\xc4\x83 \xe2\x80\x9ereprezint\xc4\x83 libertatea pe care am sim\xc8\x9bit-o pentru prima dat\xc4\x83 \xc3\xaen cariera mea\xe2\x80\x9d. Albumul a fost lansat pe data de 3 iunie 2008, debut\xc3\xa2nd pe locul 6 \xc3\xaen Billboard 200 cu ajutorul celor 86.000 de exemplare comercializate \xc3\xaen prima s\xc4\x83pt\xc4\x83m\xc3\xa2n\xc4\x83 pe teritoriul Statelor Unite ale Americii. La nivel mondial, The Declaration s-a v\xc3\xa2ndut \xc3\xaen peste 93.000 de exemplare. Materialul a primit at\xc3\xa2t recenzii favorabile c\xc3\xa2t \xc8\x99i critici. Yahoo! Music ofer\xc4\x83 albumului opt puncte dintr-un total de zece, apreciind \xc3\xaentr-un mod pozitiv c\xc3\xa2ntece precum \xe2\x80\x9eSo Over You\xe2\x80\x9d sau \xe2\x80\x9eYou're Gonna Miss\xe2\x80\x9d. Pe de alt\xc4\x83 parte, publica\xc8\x9bii precum Rolling Stone, Boston Globe sau revista NOW ofer\xc4\x83 discului The Declaration recenzii nefavorabile. La nivel comercial, materialul a \xc3\xaenregistrat v\xc3\xa2nz\xc4\x83ri de aproximativ 270.000 de exemplare pe teritoriul S.U.A._NEWLINE_Al doilea single de pe material se inten\xc8\x9biona a fi \xe2\x80\x9eBody on Me\xe2\x80\x9d compus de Akon \xc8\x99i realizat \xc3\xaen colaborare cu interpretul Nelly, \xc3\xaens\xc4\x83 a devenit al doilea single de pe albumul artistului hip-hop, Brass Knuckles. C\xc3\xa2ntecul a ob\xc8\x9binut clas\xc4\x83ri de top 20 \xc3\xaen Bulgaria, Irlanda, Noua Zeeland\xc4\x83 \xc8\x99i Regatul Unit \xc8\x99i s-a pozi\xc8\x9bionat pe locul 42 \xc3\xaen Billboard Hot 100. Astfel al doilea single oficial al albumului a fost piesa \xe2\x80\x9eGood Good\xe2\x80\x9d, realizat\xc4\x83 de Jermaine Dupri. \xe2\x80\x9eGood Good\xe2\x80\x9d a atins locul 30 \xc3\xaen clasamentul R&B, \xc3\xaens\xc4\x83 nu a intrat \xc3\xaen Billboard Hot 100._NEWLINE_\xc3\x8en vara anului 2008 interpreta s-a implicat \xc3\xaen campania de informare asupra pericolului ce \xc3\xael constituie cancerul, Stand Up 2Cancer. Pentru a promova aceast\xc4\x83 campanie, artista a lansat un disc single, intitulat \xe2\x80\x9eJust Stand Up\xe2\x80\x9d, realizat \xc3\xaen colaborare cu alte paisprezece c\xc3\xa2nt\xc4\x83re\xc8\x9be notorii, printre care se num\xc4\x83r\xc4\x83 Mariah Carey, Beyonc\xc3\xa9 Knowles, Rihanna, Leona Lewis, Carrie Underwood sau Ciara. Melodia a ob\xc8\x9binut locul 11 \xc3\xaen Billboard Hot 100 \xc8\x99i locul 10 \xc3\xaen Canada. De asemenea, \xe2\x80\x9eJust Stand Up\xe2\x80\x9d s-a clasat \xc3\xaen top 40 \xc3\xaen \xc8\x9b\xc4\x83ri precum Australia, Irlanda, Italia, Noua Zeeland\xc4\x83, Portugalia sau Regatul Unit._NEWLINE_\xc3\x8en luna mai a anului 2009, lui Ashanti i-a fost reziliat contractul cu casa de discuri Murder Inc., al\xc4\x83turi de care a colaborat timp de peste opt ani. Patronul companiei, Irv Gotti, cu care interpreta a avut o rela\xc8\x9bie de natur\xc4\x83 intim\xc4\x83, sus\xc8\x9bine faptul c\xc4\x83 \xe2\x80\x9erela\xc8\x9bia dintre ei s-a terminat\xe2\x80\x9d.\n_START_SECTION_\n2011\xe2\x80\x93prezent: Braveheart, I Love Cinema \xc8\x99i Antrenorul Carter II\n_START_PARAGRAPH_\nAlbumul a fost am\xc3\xa2nat pentru 29 ianuarie 2013. \xc3\x8en iulie 2011 a fost lansat\xc4\x83 o imagine promo\xc8\x9bional\xc4\x83 \xc8\x99i a fost dezv\xc4\x83luit\xc4\x83 colaborarea cu arti\xc8\x99ti ca Dr. Dre, Game \xc8\x99i Lil Wayne. Au fost dezv\xc4\x83luite \xc8\x99i titlul c\xc3\xa2ntecelor: \xe2\x80\x9eParadise\xe2\x80\x9d \xc8\x99i \xe2\x80\x9eShe Can\xe2\x80\x99t.\xe2\x80\x9d R. Kelly va c\xc3\xa2nta \xc3\xaempreun\xc4\x83 cu Ashanti piesa \xe2\x80\x98That\xe2\x80\x99s What We Do\xe2\x80\x99, iar Keyshia Cole \xe2\x80\x9eWoman To Woman\xe2\x80\x9d._NEWLINE_Ashanti a lansat primul c\xc3\xa2ntec dup\xc4\x83 patru ani de pauz\xc4\x83, \xe2\x80\x9eNever Too Far Away\xe2\x80\x9d, care a ap\xc4\x83rut \xc3\xaen genericul filmului Dream House cu Daniel Craig, Rachel Weisz \xc8\x99i Naomi Watts \xc8\x99i va face parte din cel de-al cincilea album._NEWLINE_Melodia principal\xc4\x83 a albumului, The Woman You Love, \xc3\xaen colaborare cu rapperul american Busta Rhymes, a fost lansat online pe 15 decembrie 2011._NEWLINE_Ashanti va juca \xc3\xaen al doilea film din seria Coach Carter \xc8\x99i I Love Cinema, \xc3\xaen care este \xc8\x99i produc\xc4\x83toare executiv\xc4\x83. \xe2\x80\x9ePersonajul difer\xc4\x83 foarte mult de mine. Risca foarte mult \xc8\x99i este mai sexy dec\xc3\xa2t am fost eu vreodat\xc4\x83. Este ciudat faptul c\xc4\x83 are o dubl\xc4\x83 personalitate. Este profesoar\xc4\x83, dar posed\xc4\x83 \xc8\x99i una din acele p\xc4\x83r\xc8\x9bi negative.\xe2\x80\x9d\n_START_SECTION_\nActoria\n_START_PARAGRAPH_\nDouglas a avut prima \xc3\xaent\xc3\xa2lnire cu actoria \xc3\xaen copil\xc4\x83rie, \xc3\xaen filmul Malcom X \xc8\x99i Cine este b\xc4\x83rbatul?. Dup\xc4\x83 succesul \xc3\xaenregistrat \xc3\xaen cariera muzical\xc4\x83, Ashanti a ap\xc4\x83rut \xc3\xaentr-un film de la Bollywood, Mireas\xc4\x83 \xc8\x99i prejudecat\xc4\x83, \xc3\xaen care a interpretat c\xc3\xa2ntecele \xe2\x80\x9eMy Lips are Waiting\xe2\x80\x9d \xc8\x99i \xe2\x80\x9eTouch My Body\xe2\x80\x9d. Apari\xc8\x9bia sa \xc3\xaen pelicul\xc4\x83 a fost de scurt\xc4\x83 durat\xc4\x83, neav\xc3\xa2nd un rol predominat \xc3\xaen film._NEWLINE_\xc3\x8en anul 2005 ea a debutat \xc3\xaen cariera de actri\xc8\x9b\xc4\x83, cu un rol \xc3\xaen filmul Antrenorul Carter. Artista a interpretat rolul unei adolescente \xc3\xaens\xc4\x83rcinate, pe nume Kyra. Pelicula a debutat pe locul 1 \xc3\xaen clasamentul american Box Office, ob\xc8\x9bin\xc3\xa2nd \xc3\xaencas\xc4\x83ri de peste 67 milioane de dolari americani, doar pe teritoriul Statelor Unite ale Americii. Ulterior, \xc3\xaen acela\xc8\x99i an, Ashanti i-a da via\xc8\x9b\xc4\x83 personajului Dorothy Gale \xc3\xaen filmul pentru televiziune Vr\xc4\x83jitorul din Oz. Pentru acest rol au concurat \xc8\x99i actri\xc8\x9bele \xc8\x99i interpretele vocale Jessica Simpson \xc8\x99i Hillary Duff. Pelicula a fost vizionat\xc4\x83 de peste opt milioane de telespectatori._NEWLINE_\xc3\x8en 2006, Douglas a ap\xc4\x83rut \xc3\xaen comedia John Tucker Trebuie s\xc4\x83 Moar\xc4\x83, care a avut un succes relativ, debut\xc3\xa2nd pe locul trei la box office, afl\xc3\xa2ndu-se \xc3\xaen concuren\xc8\x9b\xc4\x83 cu Pira\xc8\x9bii din Caraibe: Cuf\xc4\x83rul omului mort \xc8\x99i Miami Vice. Filmul a avut \xc3\xaencas\xc4\x83ri de 68.824.526 dolari la nivel mondial. \xc3\x8en 2007, Ashanti a ap\xc4\x83rut \xc3\xaen filmul SF/Horror Resident Evil: Dispari\xc8\x9bia, av\xc3\xa2nd rolul unei asistente medicale, pe nume Betty. Filmul a debutat direct pe locul 1 \xc3\xaen Box Office, cu \xc3\xaencas\xc4\x83ri de 23.678.580 dolari americani \xc3\xaen prima s\xc4\x83pt\xc4\x83m\xc3\xa2n\xc4\x83. Pelicula a str\xc3\xa2ns peste 147 milioane de dolari la nivel mondial.\n_START_SECTION_\nCompunerea c\xc3\xa2ntecelor, vocea \xc8\x99i influen\xc8\x9bele\n_START_PARAGRAPH_\nAshanti este recunoscut\xc4\x83 ca av\xc3\xa2nd o voce de sopran\xc4\x83. Revista People men\xc8\x9bioneaz\xc4\x83 c\xc4\x83 vocea ei este \xe2\x80\x9epl\xc4\x83cut\xc4\x83\xe2\x80\x9d, iar ca sopran\xc4\x83 \xe2\x80\x9eaprig\xc4\x83\xe2\x80\x9d dar \xe2\x80\x9eneglijent\xc4\x83.\xe2\x80\x9d Stilul ei unic de hip-hop soul i-a adus titlul de Prin\xc8\x9besa Hip-Hop-ului \xc8\x99i R&B-ului, lucru recunoscut \xc3\xaen melodia \xe2\x80\x9eHappy.\xe2\x80\x9d Jason Birchmeier de la Allmusic a apreciat-o pentru duetele cu Big Pun, Fat Joe \xc8\x99i Ja Rule._NEWLINE_\xc3\x8en afara activit\xc4\x83\xc8\x9bilor muzicale \xc8\x99i actorice\xc8\x99ti, Ashanti s-a implicat \xc8\x99i \xc3\xaen realizarea textului pentru propriile melodii. Majoritatea c\xc3\xa2ntecelor interpretate de Douglas sunt compozi\xc8\x9bii proprii, aproape toate piesele incluse pe materialele discografice fiind scrise de artist\xc4\x83 sau create cu ajutorul altor persoane. De asemenea, c\xc3\xa2nt\xc4\x83rea\xc8\x9ba, a realizat textele unor piese interpretate de Jennifer Lopez, Christina Milian, Ja Rule, Nas sau Toni Braxton._NEWLINE_Ashanti le citeaz\xc4\x83 pe interpretele Mary J. Blige, Ella Fitzgerald, Yolanda Adams, Clark Sisters \xc8\x99i Blue Magic ca fiind principalele surse de inspira\xc8\x9bie \xc3\xaen construc\xc8\x9bia carierei sale artistice.\n_START_SECTION_\nFilantropie\n_START_PARAGRAPH_\n\xc3\x8en 2003, Ashanti i-a acompaniat pe LidRock \xc8\x99i funda\xc8\x9bia din San Francisco \xe2\x80\x9eFamily Violence Prevention Fund\xe2\x80\x9d, funda\xc8\x9bie ce ac\xc8\x9bioneaz\xc4\x83 \xc3\xaen favoarea stop\xc4\x83rii violen\xc8\x9bei domestice, pentru a sensibiliza publicul \xc3\xaen leg\xc4\x83tur\xc4\x83 cu problema pe care o constituie violen\xc8\x9ba domestic\xc4\x83 \xc3\xaen societate \xc8\x99i ce efecte negative poate avea aceasta. De asemenea, prin intermediul institu\xc8\x9biei s-au distribuit compact discuri \xc3\xaen miniatur\xc4\x83 cu videoclipul piesei interpretate de Douglas, \xe2\x80\x9eRain On Me\xe2\x80\x9d. O parte din \xc3\xaencas\xc4\x83rile ob\xc8\x9binute din v\xc3\xa2nz\xc4\x83rile videoclipului au fost donate funda\xc8\x9biei. Ashanti s-a mai implicat \xc8\x99i \xc3\xaen alte campanii \xc8\x99i activit\xc4\x83\xc8\x9bi filantropice. Interpreta s-a implicat \xc3\xaen campanii de str\xc3\xa2ngere de fonduri pentru ajutorarea victimelor tsunami-ului ce s-a ab\xc4\x83tut asupra Asiei de Sud-Est. Mai t\xc3\xa2rziu s-a implicat \xc3\xaen str\xc3\xa2ngerea de fonduri pentru victimele uraganului Katrina._NEWLINE_\xc3\x8en vara anului 2008, interpreta s-a implicat \xc3\xaen campania de informare asupra pericolului ce \xc3\xael constituie cancerul, Stand Up 2Cancer. Pentru a promova aceast\xc4\x83 campanie, artista a lansat un disc single, intitulat \xe2\x80\x9eJust Stand Up\xe2\x80\x9d, realizat \xc3\xaen colaborare cu alte paisprezece c\xc3\xa2nt\xc4\x83re\xc8\x9be notorii, printre care se num\xc4\x83r\xc4\x83 Mariah Carey, Beyonc\xc3\xa9 Knowles, Rihanna, Leona Lewis, Carrie Underwood, Natasha Bedingfield, Fergie sau Ciara.\n_START_SECTION_\nProbleme legale\n_START_PARAGRAPH_\n\xc3\x8en luna iulie a anului 2005, produc\xc4\x83torul muzical Genard Parker a sus\xc8\x9binut faptul c\xc4\x83 interpreta Ashanti Douglas \xc3\xaei datoreaz\xc4\x83 o sum\xc4\x83 de banii, \xc3\xaentruc\xc3\xa2t i-a compus acesteia c\xc3\xa2teva \xc3\xaenregistr\xc4\x83ri cu toate c\xc4\x83 acestea nu au fost niciodat\xc4\x83 finalizate sau distribuite. Un tribunal din New York i-a dat dreptate lui Parker \xc8\x99i a decis faptul c\xc4\x83 Douglas trebuie s\xc4\x83-i achite acestuia suma de 636.000 de dolari americani. \xc3\x8en ciuda acestei decizii, s-a ajuns la concluzia conform c\xc4\x83reia \xc3\xaenregistr\xc4\x83rile nu au fost realizate niciodat\xc4\x83. Parker i-a cerut daune materiale artistei de peste 2,3 milioane de dolari, \xc3\xaens\xc4\x83 avoca\xc8\x9bi lui Ashanti au subliniat faptul c\xc4\x83 Parker nu a trimis nicio \xc3\xaenregistrare \xc8\x99i c\xc4\x83 i se cuvenea doar suma de 50.000 de dolari. La sf\xc3\xa2r\xc8\x99itul anului 2005, un judec\xc4\x83tor a respins toate acuza\xc8\x9biile, motiv\xc3\xa2nd c\xc4\x83 nu exist\xc4\x83 suficiente dovezi pentru a impune o sum\xc4\x83 potrivit\xc4\x83 pentru desp\xc4\x83gubiri. Cazul a mers mai departe la tribunal, pe 17 septembrie, \xc3\xaens\xc4\x83 a fost abandonat voluntar de ambele p\xc4\x83r\xc8\x9bi."